Filip (apòstol)

Filip a l'era un ëd j'apòstoj ëd Gesù ëd Nàsaret.

A l'era originari ëd Betsàida, parèj dij frej Simon-Pero e Andrea.
Dij quatr evangeli canònich, a l'é mach col ëd Gioann ch'a në smon d'anformassion su soa vita: dissìpol, da lòn ch'a smija, dël Batista, a l'é stàit antra ij prim a esse ciamà da Gesù, al qual a l'ha presentà Natanael (1,43-51); Gesù a l'é adressasse a chiel për la prima multiplicassion dij pan (6,5 e apress); dij pagan as son adressasse a chiel për esse presentà a Gesù (12,21 e apress); apress la dariera sin-a, durant ël discors d'adiù, a ciama a Gesù ëd mostreje ël Pare a j'apòstoj (14,7-12).
Dal lìber ëd j'At d'apòstoj (2,1) a sarìa antra 'd coj ch'a arsèivo lë Spìrit Sant ël di dla Pentecòst.

A parte da 's moment j'anformassion fornìe da la tradission a concòrdo nen sempe.
Dagià che antra j'evangeli canònich mach col ëd Gioann a na parla, cheidun a l'ha concludù ch'a sarìa restà an Asia Minor (për esse pì precis a Éfeso) anté ch'a sarìa mòrt.
Tutun a esist n'àutra tradission, conforma a la qual a l'ha evangelisà la Frigia apress avèj predicà an Sitia e an Lidia.
Comsëssìa, tuti a resto d'acòrd a piassé soa dariera residensa a Geròpoli (al di d'ancheuj Pamukkalé), an Frigia, con doe ëd soe tre fije.
Na conferma a ven da Policrat, vësco d'Éfeso, ant la sconda mità dël II sécol, ant na litra adressà a Vitor I, vësco ëd Roma.
Papia, vësco ëd Geròpoli, a l'avìa conossù le fije ëd Filip e a l'ha amprendù da lor che Filip a l'avìa arsussità un mòrt.

Për lòn ch'a toca a soa mòrt, bele che Clement ëd Lissandria a disa ch'a l'é mòrt ëd mòrt natural, la pì part dij document antich a atesto ch'a l'ha patì ël suplissi a Geròpoli, sota Domissian, crocifiss con la testa an bass e lapidà, a l'età d'87 agn anviron.

Categorìa:Sant catòlich